VSC sklep Cp 506/2008
Sodna praksa višjih sodišč, 2008-05-27

začasna odredba - zaznamba spora - kumulacija

V kolikor upnik izposluje zaznambo spora pri nepremičnini, potem praviloma nima pravnega interesa odtujitve in obremenitve.

Pritožba se zavrne kot neutemeljena in se potrdi sklep sodišča prve stopnje.

Pritožbeni stroški so nadaljnji stroški postopka.

Z izpodbijanim sklepom je sodišče ugovoru ugodilo in sklep Okrožnega sodišča v Celju o začasni odredbi opr. št. P 969/2006 z dne 23. 2. 2007 razveljavilo in predlog zavrglo.

Proti takšnemu sklepu se je pritožil upnik iz vseh pritožbenih razlogov. Vztraja pri začasni odredbi, ker je bil predlog vložen prej in sicer 29. 9. 2006, predlog za zaznambo spora pa 12. 1. 2007. Po sodni praksi je učinkovitejše sredstvo zaznamba spora le v primeru izvirne pridobitve lastninske pravice. Sodišče je v sklepu o začasni odredbi ugotovilo vse pogoje zanjo, zato ne bi smelo ugovoru ugoditi zaradi pomanjkanja pravnega interesa. Z začasno odredbo ni bila prepovedana samo odtujitev, ampak tudi obremenitev. Predlaga spremembo sklepa in vzpostavitev veljavnosti začasne odredbe za eno polovico sporne nepremičnine.

V odgovoru na pritožbo se predlaga njena zavrnitev.

Sodišče je pravilno razveljavilo sklep o začasni odredbi in predlog zavrglo zaradi pomanjkanja pravnega interesa za izdajo začasne odredbe.

Sodišče je ugotovilo, da je že pred izdajo začasne odredbe Okrajno sodišče v Slovenskih Konjicah dovolilo zaznambo spora in sicer s sklepom Dn. št. 52/07 z dne 17. 1. 2007 in sicer pri parc. št. ... vpisani pri vl. št. ... k.o. Z., medtem pa je bila začasna odredba izdana pozneje in sicer 23. 2. 2007 (čas vložitve predloga za zaznambo spora in za začasno odredbo ni odločilen).

Sodišče je pravilno poudarilo, da zaznamba spora nudi upniku popolno varstvo, saj ima po čl. 80 Zakona o zemljiški knjigi zaznamba spora za posledico, da sodna odločba, izdana v postopku, v zvezi s katerim je bila dovoljena zaznamba spora, učinkuje tudi proti osebam, v korist katerih je bila pravica vknjižena oz. predzaznamovana z učinkom po trenutku, od katerega učinkuje zaznamba spora.

Po čl. 80/II in III Zakona o zemljiški knjigi vpisi glede lastninske pravice in glede hipotek učinkujejo pod razveznim pogojem, brž ko se vknjiži pravica iz pravnomočne sodbe, glede katere je bila dovoljena zaznamba spora.

Po čl. 81 ZZK se po vknjižbi na podlagi pravnomočne sodbe po uradni dolžnosti izbrišejo vse pravice, ki so bile vknjižene po zaznambi spora (torej tudi lastninska pravica in hipoteke). To pomeni, da zaznamba spora upniku nudi popolno varstvo glede pravice, ki bo eventualno ugotovljena v pravnomočni sodbi proti vsem eventualnim kasnejšim imetnikom pravic, ki so pravice dobili po zaznambi spora (upnik bi uspel tudi proti eventualnemu novemu lastniku, ki bi eventualno nepremičnino kupil na dražbi zaradi realizacije eventualne hipoteke). Glede na opisano učinkovito varstvo upnika na osnovi zaznambe spora, je v konkretnem primeru izdana začasna odredba s prepovedjo odtujitve in obremenitve, pretiran poseg v ustavno varovano lastninsko pravico.

Zaznamba spora daje upniku učinkovito varstvo tako v primeru eventualne odtujitve in v primeru eventualne obremenitve nepremičnine.

Glede na tekočo pravdo bo o pritožbenih stroških odločilo sodišče prve stopnje.

ZZK člen 80,  81,  80,  81.  ZIZ člen 272,  272.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.